คลังคิดบวกรัฐบาลอยู่ต่อไม่กระทบเชื่อมั่นประเทศ
"สมหมาย" ยันนักลงทุนเชื่อมั่นไทยแห่ขนเงินมาลงทุน ไม่มีปัญหารัฐบาลอยู่ยาวหากคนในประเทศหนุน
13 มิ.ย. 2558

"สมหมาย" ยันนักลงทุนเชื่อมั่นไทยแห่ขนเงินมาลงทุน ไม่มีปัญหารัฐบาลอยู่ยาวหากคนในประเทศหนุน
นายสมหมาย ภาษี รมว.คลัง เปิดเผยว่า การที่รัฐบาลจะอยู่บริหารประเทศนานกว่าที่กำหนดในโรดแมปจะไม่กระทบความเชื่อมั่นทางเศรษฐกิจ เพราะหากประชาชนภายในประเทศมีความเชื่อมั่นให้รัฐบาลทำงานต่อก็ไม่มีปัญหากระทบทางเศรษฐกิจ ปัญหาอยู่ที่ความเชื่อมั่นต่างประเทศมีมากแค่ไหน แต่จากประเมินการทำงานของรัฐบาลที่ไม่ได้มาจากการเลือกตั้งขณะนี้ มีความเข้าใจมากขึ้น มีการเข้ามาลงทุน
ทั้งนี้ กรณีที่เห็นได้ชัด คือ การกู้เงินเพื่อสร้างรถไฟฟ้ากับประเทศญี่ปุ่น ในตอนแรกรัฐบาลญี่ปุ่นมีท่าทีมึนตึง แต่พอรัฐบาลอยู่มาพักหนึ่งก็มีท่าทีที่ดีขึ้น แม้แต่ไทยขอลดอัตราดอกเบี้ยเงินกู้ทางญี่ปุ่นก็ให้ แสดงว่าเขาเชื่อมั่นในประเทศ รัฐบาลก็เป็นเรื่องของรัฐบาล
"เรื่องความเชื่อมั่นนั้นต้องแยกให้ดี นักลงทุนเชื่อมั่นประเทศไทย มีเงินไหลเข้ามาลงทุน เข้ามาซื้อพันธบัตร เข้ามาซื้อหุ้น ส่วนเชื่อมั่นรัฐบาลหรือไม่ก็ขึ้นอยู่กับรัฐบาล" นายสมหมาย กล่าว
นายสมหมาย กล่าวว่า การปรับ ครม.เป็นเรื่องของนายกรัฐมนตรี ในฐานะรมว.คลังทำงานได้กับทุกคน เพราะการทำงานครั้งนี้ถือเป็นครั้งสุดท้าย และได้กลับมาทำงานบ้านเกิดกระทรวงการคลังที่เคยรับราชการ เป็นการทำงานให้กับประเทศ พยายามวางอนาคตให้กับกระทรวงโดยแต่งตั้งคนรุ่นใหม่ที่มีความสามารถเข้ามาบริหาร
สำหรับอัตราดอกเบี้ยนโยบาย 1.5% ถือเป็นระดับที่เหมาะสมสร้างความสมดุลอัตราแลกเปลี่ยนผู้ถือค่าเงินบาท และกับผู้ที่ฝากเงิน แต่ในอนาคตอัตราดอกเบี้ยปัจจุบันอาจจะไม่มีความสมดุลก็ขึ้นกับอยู่สถานการณ์ในขณะนั้น
อย่างไรก็ตาม รัฐบาลยังต้องการเห็นเศรษฐกิจที่ขยายตัวได้ดีกว่านี้ แม้ว่าอัตราการขยายตัวเศรษฐกิจไตรมาสแรกปีนี้อยู่ที่ 3% ถือว่าดี แต่ต้องดูการขยายตัวไตรมาส 2 ของปีนี้ เศรษฐกิจจะฟื้นตัวเป็นรูปตัววี (V) หรือจะตกลงเป็นรูปตัวเอ็น (N) ซึ่งรัฐบาลดูแลใกล้ชิด
นอกจากนี้ รัฐบาลยังได้เตรียมมาตรการช่วยเหลือราคาสินค้าเกษตร โดยเฉพาะชาวนาเพื่อไม่ให้ชาวนาขาดทุน ด้วยดำเนินการแจกเงินชาวนาไร่ละ 1,000 บาท แต่ไม่เกิน 1.5 หมื่นบาท ตามที่เคยทำมาก่อนหน้านี้ แต่อาจจะมีการปรับจำนวนเงินที่จ่ายต่อไร่ให้สอดคล้องกับราคาข้าวในตลาด